Diari Oficial de la Generalitat Valenciana


Sumari del DOGV 5428, del 15-01-2007 (2006/14795)

ORDE de 20 de novembre de 2006, de la conselleria d'Infraestructures i Transport, per la qual es convoquen huit beques d'informàtica.
-------------------------------------------------------------------------------------------------------------------------------------

### Dades del document

Número de DOGV
:   5428

Data del DOGV
:   15-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2006/14377


Data del document
:   20-11-2006

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * professió de la informàtica
    * assignació per estudis

La importància de les noves tecnologies en la societat, els requeriments per part dels ciutadans de major informació, la importància de la rapidesa i la varietat de canals en què transmetre les activitats de l'administració, la col·laboració amb el avanços tècnics aplicats a la funció administrativa i l'ampliació i millora dels sistemes d'informació de la Conselleria, són temes el coneixement i la divulgació dels quals es considera important per a la Generalitat.
Amb vista a la consecució d'estes accions, l'administració pública considera oportú donar suport a les noves tecnologies i fomentar-les, i per això convoca estes beques a fi que els nous titulats en estes disciplines realitzen i completen la seua formació en esta àrea de coneixement.
Amb esta finalitat, de conformitat amb la Llei 38/2003, de 17 de novembre, General de Subvencions, en l'article 47 del Text Refós de la Llei d'Hisenda Pública de la Generalitat Valenciana, el Decret 108/1992, de 16 de juliol, del Govern Valencià, pel qual es regula la concessió de beques i segons les facultats expressades en l'article 35 de la Llei 5/1983, de 30 de novembre, de Govern Valencià, i l'article 8 del Decret 182/2004, d'1 d'octubre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infraestructures i Transport.
Ordene
Article 1
Es convoquen huit beques de formació en l'Àrea Informàtica per a la seua realització en la Conselleria d'Infraestructures i Transport, i s'aproven les bases per les quals es regix esta convocatòria i que figuren com a annex I en la present orde, així com el model normalitzat de sol·licitud que s'arreplega en l'annex II d'esta.
Article 2
Les beques es convoquen en règim de concurrència i competitivitat, d'acord amb el que establix l'article 8 de la Llei 38/2003, de 17 de novembre, General de Subvencions, i amb subjecció als principis de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats per l'administració i eficàcia en l'assignació i la utilització dels recursos públics.
Disposicions Finals
Primera
La present orde entrarà en vigor l'endemà de la publicació en el Diari Oficial de la Generalitat.
Segona
Es delega en el sotssecretari de la Conselleria d'Infraestructures i Transport la facultat de resoldre la concessió d'estes beques, així com la resolució de les incidències que puguen sorgir durant el desenrotllament d'estes.
Tercera
Contra la present orde, que posa fi a la via administrativa, es podrà interposare recurs potestatiu de reposició davant del conseller en el termini d'un mes, comptador a partir de l'endemà de publicació d'esta, d'acord amb el que establixen els articles 116.1 i 117.1 de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'esta en el Diari Oficial de la Generalitat, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que puga exercitar qualsevol altre recurs que crega oportú.
València, 20 de novembre de 2006
El conseller d'Infraestructures i Transport
José Ramón García Antón
ANNEX I
Bases reguladores per a la concessió
de huit beques en matèria d'informàtica
Article 1. Objecte
Les beques tenen com a objecte possibilitar la formació complementària de titulats en Informàtica per mitjà de la realització d'activitats de suport de programació de les aplicacions i/o projectes en curs en la Conselleria d'Infraestructures i Transport, i que s'utilitzen per esta amb vista a aconseguir la millora de les prestacions de l'administració als ciutadans.
El contingut de les beques consistirà en la participació dels seus beneficiaris, sota la direcció i supervisió del Servici d'Organització i Informàtica, en els entorns de treball de desenvolupament d'aplicacions, sistemes i comunicacions de la Conselleria d'Infraestructures i Transport.
Article 2. Beneficiaris de les beques
Podran optar a beca les persones que acrediten tindre possessió de títol d'enginyer tècnic en Informàtica de Gestió o de Sistemes, o aprovat cinqué curs d'Enginyeria Superior en Informàtica, tinga o no finalitzat el projecte en qualsevol universitat, siga espanyola o estrangera. En este últim cas, haurà d'acreditar la convalidació per mitjà del certificat oficial oportú.
Article 3. Duració
El període de duració de les beques comprendrà des del començament que s'assenyale fins a l'acabament de l'exercici 2007, si bé, s'establix la possibilitat d'una pròrroga automàtica pels mesos que resten fins a completar l'any de gaudi, sempre que la Llei de Pressupostos per al 2008 preveja una línia específica a l'efecte.
No es podrà gaudir per una mateixa persona de més de dos beques, ja siguen en períodes consecutius o alterns, per la qual cosa la duració màxima establida en tots els casos serà de 24 mesos.
Article 4. Dotació econòmica
Les beques estaran dotades amb 961,62 Euros mensuals cada una, amb un import màxim de 11.539,44 Euros, tenint en consideració el període d'un any.
Es finançaran a càrrec del pressupost de la Generalitat Valenciana per a l'exercici 2007, aplicació pressupostària 13.52.36.6395.709.94 i línia de subvenció T0001. L'import global màxim de les huit beques és de 92.315.52 Euros.
Article 5. Lloc de realització
Els treballs objecte de les beques es desenrotllaran en les dependències de la Conselleria d'Infraestructures i Transport i es distribuiran entre els diversos centres de València, Castelló i Alacant, segons les necessitats sorgides.
Article 6. Formalització de les sol·licituds
Les persones interessades hauran de presentar la sol·licitud segons el model establit en l'annex II d'esta orde en el Registre General de la Conselleria d'Infraestructures i Transport, situat a l'avinguda de Blasco Ibáñez, núm. 50, de València, o en qualsevol de les dependències previstes en l'article 38 paràgraf quart de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'hi adjuntarà la documentació següent:
a) Currículum vitae actualitzat, en el qual figuren de forma completa les seues dades personals (amb inclusió la data de naixement, el domicili habitual i el telèfon) i els seus mèrits acadèmics.
b) Fotocòpia del DNI.
c) Certificat acadèmic acreditatiu de tindre complit els requisits exigits en l'article segon i de l'expedient acadèmic presentat. Tindrà validesa l'expedient que s'obté a través de la pàgina web de la Universitat, si bé, el Servici d'Organització Informàtica podrà requerir en qualsevol moment l'aportació d'un certificat oficial.
d) Documents que acrediten la possessió de cursos rebuts de desenrotllament, xarxes o protocols i paquets ofimàtics que es coneixen, i hauran d'indicar l'entorn de desenrotllament, sistema i comunicacions pel qual es tinga preferència.
e) Declaració jurada de no tindre relació laboral i d'estar al corrent de les obligacions tributàries i de Seguretat Social, i si resulta seleccionada la seua sol·licitud, haurà d'acreditar estar al corrent de les dites obligacions anteriorment a la resolució de concessió, segons el que preveu l'article 14.1 de la Llei General de Subvencions. Si resulta seleccionat, haurà d'actualitzar esta declaració jurada durant el gaudi de la beca quan siga requerida.
f) Declaració jurada de no estar gaudint de qualsevol altra beca o ajuda que es poguera concedir per esta o semblant activitat. Si resulta seleccionat, haurà d'actualitzar esta declaració jurada durant el gaudi de la beca quan siga requerida.
g) Documentació adequada que acredite que tenen cobertura sanitària (assegurança escolar, pòlissa privada, etc.).
h) Hauran de fer constar en la sol·licitud:
(Beques d'Informàtica de l'any 2007
Per a on se sol·licita la beca: València, Castelló o Alacant. Es fixarà l'orde de prioritat (1, 2, 3) en el quadrat que figura darrere de cada província.
Article 7. Termini de presentació de sol·licituds
El termini per a l'entrega de sol·licituds serà de quinze dies hàbils, comptadors a partir de l'endemà de la publicació d'esta convocatòria en el Diari Oficial de la Generalitat.
Article 8. Procediment per a l'atorgament de beques
1. La concessió de les huit beques s'efectuarà per resolució de l'òrgan competent a la vista de la resolució d'una comissió avaluadora, que estarà presidida per la secretària general Administrativa de la Conselleria d'Infraestructures i Transport, o persona en qui esta delegue. Formaran part d'este, com a vocals, dos representants del Servici d'Organització i Informàtica de la Conselleria d'Infraestructures i Transport, que seran el tècnic d'Organització i el tècnic de Sistemes, que actuarà de secretari.
La selecció dels becaris estarà donada per la puntuació obtinguda en el barem, fins a un màxim de 15 punts.
Titulació acadèmica Màxim 3 punts
- Enginyeria tècnica 1 punt
- 5é curs d'Enginyeria Superior 2 punts
- 5é curs d'Enginyeria Superior
més el projecte 3 punts
Cursos relacionats amb l'objecte de la beca Màxim 10 punts
- Per organismes oficials (Màxim 6 punts)
· menys de 50 hores 1 punt per curs o certificat
· més de 50 hores 2 punts per curs o certificat
- Per entitats privades (Màxim 4 punts)
· menys de 50 hores 1 punt per curs o certificat
· més de 50 hores punts per curs o certificat
Coneixements de valencià homologats per la Junta Qualificadora de Coneixements de Valencià Màxim 1 punt
Coneixements acreditats d'idiomes
comunitaris Màxim 1 punt
- Per títol d'idioma públic o privat 0,25
3. La comissió avaluadora es reunirà dins dels 15 dies següents a la terminació del termini de presentació de sol·licituds i podrà convocar tots aquells candidats que considere convenient a fi de comprovar, per mitjà de prova escrita o entrevista, aquells aspectes referents als mèrits adduïts que s'estimen d'interés.
4. La resolució de concessió o denegació es notificarà a les persones interessades i, a més, es publicarà en el Diari Oficial de la Generalitat. A esta relació s'adjuntarà una borsa constituïda pels aspirants que no resulten adjudicataris de la beca, prioritzats per orde de puntuació, per a cobrir les vacants que puguen sorgir durant el període de gaudi, sempre que coincidisquen les característiques de la beca vacant i la titulació requerida amb les dels candidats de la borsa de reserva.
En el supòsit que el becari renuncie al gaudi de la beca haurà de significar el seu desig de formar part de la borsa constituïda en esta orde. La incorporació, en estos casos, a la borsa serà en l'últim lloc d'esta.
La Conselleria d'Infraestructures i Transport es reserva la facultat d'interpretar el contingut d'esta convocatòria de beques i la llista de reserva de becaris.
5. La condició de becari no generarà cap relació laboral amb la Generalitat.
6. La condició d'integrant de la borsa de reserva de becaris d'Informàtica o Telecomunicacions no generarà cap relació laboral amb la Generalitat, ni compromís d'accedir a la condició de becari.
Per a accedir a la condició de becari serà necessari que es produïsca una resolució d'adjudicació de la beca a favor seu dictada per òrgan competent.
Article 9. Obligacions dels beneficiaris
1. Les beques concedides són incompatibles amb altres beques o ajudes econòmiques anàlogues, com també amb el desenrotllament d'una activitat laboral de forma regular durant el període de gaudi.
En cas d'optar pel gaudi d'altres beques o d'accedir a la firma d'un contracte laboral durant el període de gaudi de la beca, s'haurà de comunicar esta circumstància a l'òrgan competent en la resolució de l'ajuda, i es considerarà implícita la renúncia a la beca.
2. Els becaris, una vegada reben la notificació d'haver sigut seleccionats per a una beca, estaran obligats a tindre una dedicació a les activitats objecte d'esta de 35 hores setmanals, que hauran de ser realitzades sota la direcció i supervisió del personal del Servici d'Organització i Informàtica de la Conselleria d'Infraestructures i Transport designat a l'efecte.
3. Al final del període de la beca, el becari haurà d'elaborar una memòria de les activitats dutes a terme.
La Conselleria d'Infraestructures i Transport s'encarregarà d'ordenar les activitats dels becaris, així com de resoldre els dubtes i les incidències que es produïsquen durant el període de gaudi de les beques.
La concessió de la beca quedarà sense efecte quan s'incomplisca alguna de les obligacions i condicions assenyalades en este article, amb audiència prèvia a l'interessat.
Article 10. Forma de pagament
Les beques, en la quantia determinada en l'article tercer, s'abonaran als becaris mensualment, amb un informe previ favorable del Servici d'Organització i Informàtica.
Article 11. Termini de resolució
El termini màxim per a resoldre i notificar les sol·licituds serà de sis mesos des de la data de publicació de la present convocatòria en el Diari Oficial de la Generalitat. Transcorregut este i davant de la falta de resolució expressa s'entendran desestimades totes les sol·licituds.
La resolució de concessió de les beques posarà fi a la via administrativa, i contra la qual es podrà interposar recurs de reposició davant del conseller d'Infraestructures i Transport.